諸公以嵩師破戒作詩嘲詠因次韻解之
作者：郭印
朝代：宋

paragraphs: 老嵩悟塵緣，洪爐一點雪。
飛行三界外，宴坐常兀兀。
有如出籠鳥，豈比縮頸鼈。
萬象一詩本，章句真瑣屑。
世人不識渠，小智互分别。
豈知日用處，默語無殊轍。
春雷未出地，草木含凍結。
大聲歘然來，蟄龍起脩骨。
神功無定在，作止纔一瞥。
以詩來議師，所見何纖末。
想當聞此言，揮麈笑且咄。
惜哉二三子，微漚更出没。
眼翳揮未掃，幻化何從滅。
月體元自空，三三認盈缺。
長篇陋摛錦，敏思遲擊鉢。
秪向語邊尋，那解默時說。